REGOLAMENT TAL-KUMMISSJONI (KE) Nru 939/2007
tas-7 ta’ Awwissu 2007
li jemenda r-Regolament Nru 917/2004 dwar ir-regoli dettaljati għall-implementazzjoni tar-Regolament tal-Kunsill (KE) Nru 797/2004 rigward il-miżuri għat-titjib tal-kondizzjonijiet ġenerali għall-produzzjoni u l-marketing ta’ prodotti ta’ l-apikoltura.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 797/2004 tas-26 ta’ April 2004 dwar miżuri li jtejbu l-kundizzjonijiet ġenerali għall-produzzjoni u t-tqegħid fis-suq ta’ prodotti ta’ l-apikultura (1), b’mod partikolari l-Artikolu 6 tiegħu,
Billi:
(1)
Ir-Regolament (KE) Nru 917/2004 tal-Kummissjoni (2) stabilixxa d-dispożizzjonijiet meħtieġa għat-twettiq tal-programmi nazzjonali annwali previsti mir-Regolament (KE) Nru 797/2004. Il-kontribut finanzjarju tal-Komunità għal dawn il-programmi huwa bbażat fuq in-numru totali ta’ xehdiet f’kull Stat Membru kif elenkat fl-Anness mar-Regolament (KE) Nru 917/2004.
(2)
Fil-komunikazzjonijiet ta’ l-Istati Membri sabiex jiġu aġġornati d-dettalji strutturali dwar is-sitwazzjoni fis-settur kif ipprovdut mill-Artikolu 1(a) tar-Regolament (KE) Nru 917/2004, kien hemm xi modifiki fin-numru ta’ xehdiet.
(3)
Għaldaqstant, ir-Regolament (KE) Nru 917/2004 għandu jiġi emendat.
(4)
Billi r-Regolament (KE) Nru 917/2004 jipprovdi, fl-Artikolu 2(3), il-31 ta’ Awwissu bħala l-limitu għall-implimentazzjoni ta’ l-azzjonijiet tal-programm annwali, hemm lok għall-previżjoni ta’ l-implimentazzjoni ta’ dan ir-Regolament li tibda mis-sena tat-tqegħid fis-suq 2007/2008.
(5)
Il-miżuri pprovduti f’dan ir-Regolament preżenti huma konformi ma’ l-opinjoni tal-Kumitat tal-Ġestjoni għal-Laħam tat-Tjur u għall-Bajd,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 917/2004 għandu jiġi sostitwit bit-test li jinsab fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika għall-ewwel darba għall-programmi annwali li jkopru s-sena tat-tqegħid fis-suq 2007/2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta’ Awwissu 2007.